
ACORD 106/2008, DE 25 JUNY, DEL PLE DEL CONSELL DE L’AUDIOVISUAL DE CATALUNYA

Expedient núm. 05/A/2008. Sol·licitud d’autorització presentada per la societat Radiocat XXI, SLU en relació amb una operació de fusió per absorció de les societats Ràdio El Masnou-Maresme, SAU i Ràdio i Televisió Sant Celoni, SLU per part de la societat sol·licitant, Radiocat XXI, SLU.
1. Antecedents
I.- El 25 de març de 2008 ha tingut entrada en aquest Consell (registre d’entrada núm. 1815/2008), un escrit signat pel senyor Eugeni Sallent Garriga en representació de la societat Radiocat XXI, SLU, en el qual sol·licita l’autorització administrativa en relació amb una operació societària formalitzada en la còpia del document notarial que acompanya amb la sol·licitud.

II.- L’operació en relació amb la qual es demana autorització és una fusió per absorció formalitzada mitjançant escriptura pública atorgada davant el notari de Barcelona, senyor Juan José López Burniol el 7 de març de 2008 amb número de protocol 782, segons la qual es realitza la fusió de les societats Radiocat XXI, SLU, Ràdio El Masnou-Maresme, SAU i Ràdio i Televisió Sant Celoni, SLU, mitjançant l’absorció per part de la primera de les altres dues, amb la conseqüent extinció per dissolució sense liquidació de les societats absorbides i, per tant, del traspàs en bloc dels seus patrimonis en favor de Radiocat XXI, SLU. Aquests patrimonis inclouen la titularitat de varies concessions per a la prestació del servei de radiodifusió sonora en ones mètriques amb modulació de freqüència, corresponents a les localitats i freqüències següents:

a) Titularitat de Ràdio El Masnou-Maresme, SAU: El Masnou, 87.7 MHz.

b) Titularitat de Ràdio i Televisió Sant Celoni, SLU: Sant Celoni, 102.5 MHz.

2. Consideracions jurídiques

I.- La propietat del capital social de les societats absorbides, Ràdio El Masnou-Maresme, SAU i Ràdio i Televisió Sant Celoni, SLU, pertany íntegrament a la societat absorbent, és a dir Radiocat XXI, SLU (que, a la seva vegada té com a únic soci a la societat Catalunya Comunicació, SL). Aquesta circumstància consta a aquest Consell de l’Audiovisual de Catalunya com a conseqüència de les circumstàncies següents:

a) Ràdio i Televisió Sant Celoni, SLU, informe del Consell de l’Audiovisual de Catalunya aprovat mitjançant Acord 263/2006, de 26 de juliol, del Ple del Consell relatiu a una operació de compravenda del 100% de les seves participacions per part del seu titular Societat Catalana de Radiodifusió, SA en favor de Radiocat XXI, SLU, la qual es va aprovar mitjançant resolució de 10 d’octubre de la Comissió de Govern de Política Institucional del Govern de la Generalitat de Catalunya.

b) Ràdio El Masnou-Maresme, SAU, compliment per part de la pròpia societat titular del requeriment d’informació a les empreses de radiodifusió sonora de Catalunya, realitzat per la Secretaria General l’any 2006 a l’efecte de la posada en marxa de l’Observatori del Sector de l’Audiovisual de Catalunya.
II.- Pel que fa a l’operació en relació amb la qual es demana l’autorització administrativa corresponent, s’ha de considerar el fet que, malgrat suposar una modificació en la titularitat de les concessions relacionades en l’antecedent II.-, aquest traspàs es, estrictament parlant, una mera reordenació d’actius dins del grup empresarial, ja què, de fet, la propietària ja n’era Radiocat XXI, SLU, a través de la seva condició d’única accionista de les dues societats absorbides.

III.- Per aquest motiu, no es considera procedent sotmetre aquestes operacions a la comprovació de compliment de requisits legals ja comprovats, però sí a la preceptiva autorització prèvia administrativa a què es refereix l’article 41.1 de la Llei 22/2005, de 29 de desembre, de la comunicació audiovisual de Catalunya, segons el qual “qualsevol projecte de modificació de l'estructura accionarial o empresarial dels prestadors de serveis de comunicació audiovisual requereix l'autorització prèvia del Consell de l'Audiovisual de Catalunya”.

Per tot l’exposat, el Ple del Consell de Audiovisual de Catalunya adopta els següents:

ACORDS
1. Autoritzar l’operació de fusió per absorció de Ràdio El Masnou-Maresme, SAU i Ràdio i Televisió Sant Celoni, SLU per part de Radiocat XXI, SLU. A criteri d’aquest Consell de l’Audiovisual de Catalunya, tenen la consideració del que s’ha vingut anomenant una reordenació d’actius, és a dir, una mera redistribució de valors o d’actius entre empreses d’un mateix grup. Aquestes operacions no comporten una nova concentració econòmica, atès que la societat absorbent és titular o propietària directa del 100% del capital de les societats absorbides.  

2. Notificar aquest Acord a Radiocat XXI, SLU i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.
Barcelona, 25 de juny de 2008

Josep M. Carbonell i Abelló                                  Santiago Ramentol i Massana

President                                                               Conseller secretari en funcions

